ཉེ་བའི་ལོ་ཤས་རིང་ང་ཚོས་རྒྱལ་བའི་བཀའ་འགྱུར་རིན་པོ་ཆེ་འདི་ཐོག་མར་དབྱིན་སྐད་ཐོག་ལ་བསྒྱུར་རྒྱུའི་འཆར་གཞི་བཞག་ཅིང་།ད་བར་དཀོན་མཆོག་༼རྣམ་གསུམ་༽གྱི་བཀའ་དྲིན་ཉག་གཅིག་ལ་བརྟེན་ནས་བྱ་བ་གང་ལ་གང་འཚམས་ཡག་པོ་འགྲུབ་པ་རེད།མིའི་སྐད་ཆ་བཤད་སྟངས་ཟེར་ན་འདྲ།སོ་སོའི་སྐྱེ་བོའི་སྐད་ཆ་བཤད་སྟངས་བྱས་པ་ཡིན་ན།བཀའ་འགྱུར་བརྒྱ་ཆ་བཅུ་ཙམ་བསྒྱུར་ཚར་བའི་སྐད་ཆ་ཡིན།ཡིན་ནའང་ཚར་ཟེར་བའི་གོ་དོན།སྐད་བསྒྱུར་དཔྱིས་ཕྱིན་པ་དང་།མཐར་ཕྱིན་པ།མ་ནོར་བ་དང་།མ་འཁྲུལ་བ་དེ་འདྲ་ཡོངས་སུ་རྫོགས་པའི་ཡོན་ཏན་ཡོད་པ་ཞིག་ཚར་ཡོད་ཅེས་པའི་དོན་མིན།ང་ཚོས་ཐོག་མར་འགོ་བཙུགས་དུས་ནས་དེ་འདྲའི་ཚར་ཞེས་པའི་ཐ་སྙད་འདོགས་ས་ཡོང་རྒྱུ་མེད་པ་དང་།ང་ཚོས་༼བསྒྱུར་༽ཚར་ཞེས་པའི་ཚར་རྒྱུ་ཞིག་མེད་པའི་དབང་དུ་བཏང་ནས་སྒྱུར་བསྡད་ཀྱི་ཡོད།མདོ་སྒྱུར་དུས་མདོ་ཡི་དགོངས་པ་གང་ལ་གང་འཚམས་རྟོགས་དགོས་ཀྱི་ཡོད་རེད།ཁྱེད་རང་ཚོ་ཁ་ཤས་ཤིག་གིས་མཁྱེན་གསལ་ལྟར།མདོ་ཡི་དགོངས་པ་རྟོགས་དགོས་ཀྱི་ཡོད་ན།ཕལ་ཆེར་ས་ཐོབ་དགོས་ཀྱི་ཡོད་པ་གསུང་གི་ཡོད་རེད།ད་ལྟ་ང་ཚོའི་སྐད་སྒྱུར་ཉིས་བརྒྱ་ལྷག་ཙམ་གྱིས་སྒྱུར་སྡོད་ཀྱི་ཡོད།དེ་ཚོ་ཡོངས་སུ་རྫོགས་པ་ས་ཐོབ་པའི་བྱང་ཆུབ་སེམས་དཔའ་རེད་ཟེར་ལབ་དགོས་ན།༼སྟོན་པ་སངས་རྒྱས་ཀྱིས་༽གང་ཟག་གི་ཚོད་ང་དང་ང་ལྟ་བུས་མ་གཏོགས་བཟུང་མི་ཤེས་གསུངས་པ་ཡིན་པས་ལབ་ཤེས་ས་མ་རེད།སྐད་སྒྱུར་བ་ཉིས་བརྒྱ་ལྷག་ཙམ་ཡོད་པའི་ནང་ནས་བརྒྱ་ཆ་སུམ་ཅུ་ཙམ་དེ་ང་ཚོ་བོད་རིགས་ཡིན།འཛམ་བུ་གླིང་གི་སྐད་ཡིག་ཟེར་བ་དེའང་ལོ་རེ་ནས་ལོ་རེ་བཞིན་འགྱུར་བ་ཆེན་པོ་འགྲོ་བཞིན་པ་ཡིན་པར་བརྟེན།བཀའ་འགྱུར་བསྒྱུར་ཚར་བ་ཡིན་ཟེར་བ་དང་།རྦད་དེ་ཐག་བཅད་ནས་ད་འདི་བསྒྱུར་ཚར་བ་ཡིན་ཞེས་དེ་འདྲ་བྱེད་རྒྱུ་མེད་པ་ང་ཚོས་སྔོན་མ་ནས་ཐད་གཅོད་བྱས་པ་ཡིན།དེ་ལྟར་ཡིན་དུས་རིམ་པས་ད་དུང་ཡིན་ནའང་མཁས་དབང་དང་།ལོ་ཙཱ་བ་ཡག་པོ་དེ་ཚོས་ཡག་ནས་ཡག་ཏུ་བཏང་སྟེ་ལེགས་བཅོས་བྱ་སའི་ས་མིག་སྟོང་པ་རྟག་པར་རྒྱུན་ལྡན་དུ་འཇོག་སྡོད་ཀྱི་ཡོད།